b'\n_START_ARTICLE_\nJari Vil\xc3\xa9n\n_START_SECTION_\nPoliittinen toiminta\n_START_PARAGRAPH_\nVil\xc3\xa9n valittiin Lapin vaalipiirin kansanedustajaksi eduskuntavaaleissa 24. maaliskuuta 1999 ja uudelleen nelj\xc3\xa4 vuotta my\xc3\xb6hemmin._NEWLINE_Vil\xc3\xa9n toimi Eurooppa- ja ulkomaankauppaministerin\xc3\xa4 4. tammikuuta 2002 \xe2\x80\x93 17. huhtikuuta 2003 Lipposen toisessa hallituksessa. Vil\xc3\xa9nin ministerivastuisiin ulkomaankauppaministerin\xc3\xa4 kuuluivat muun muassa kauppa-,kilpailu- kuluttaja- sek\xc3\xa4 matkailupolitiikka. Eurooppaministerin\xc3\xa4 h\xc3\xa4n vastasi EU:n laajentumisneuvotteluista. Vil\xc3\xa9n toimi Euroopan unionin perustuslakia valmistelleen tulevaisuuskonventin j\xc3\xa4senen\xc3\xa4 9. toukokuuta \xe2\x80\x93 10. hein\xc3\xa4kuuta 2003 korvaten konventissa silloisen p\xc3\xa4\xc3\xa4ministerin Matti Vanhasen._NEWLINE_Vil\xc3\xa9n toimi eduskunnan suuren valiokunnan puheenjohtajana 18. kes\xc3\xa4kuuta 2004 alkaen vuoden 2007 eduskuntavaaleihin asti. H\xc3\xa4n on aktiivinen Eurooppa- ja turvallisuuspoliittinen keskustelija ja on toimittanut kaksi kirjaa Euroopan unionin tulevaisuudesta._NEWLINE_Alkuvuodesta 2006 Vil\xc3\xa9n piti Suomen Sisun julkaisemien Muhammad-pilapiirrosten julkaisua vastuuttomana ja vaati kuvien poistamista ennen kuin ne tekev\xc3\xa4t korvaamatonta vahinkoa Suomelle ja suomalaisille._NEWLINE_Vil\xc3\xa9n on ollut Kemin kaupunginvaltuuston j\xc3\xa4sen vuosina 1993\xe2\x80\x931996 sek\xc3\xa4 Rovaniemen kaupunginvaltuuston j\xc3\xa4sen vuosina 2004\xe2\x80\x932007. H\xc3\xa4net valittiin ylim\xc3\xa4\xc3\xa4r\xc3\xa4isiss\xc3\xa4 Rovaniemen kaupungin ja maalaiskunnan kuntaliitoksen johdosta pidetyiss\xc3\xa4 kunnallisvaaleissa 23. lokakuuta 2005 my\xc3\xb6s uuden yhtyneen Rovaniemen kaupunginvaltuutetuksi. _NEWLINE_Vil\xc3\xa9nin muita luottamusteht\xc3\xa4vi\xc3\xa4 ovat muun muassa Eurooppalainen Suomi ry:n sek\xc3\xa4 Kansallinen sivistysliitto ry:n puheenjohtaja. Vil\xc3\xa9n on my\xc3\xb6s toiminut muun muassa Suomen Opettajaksi Opiskelevien Liitto SOOL ry:n puheenjohtajana 1988\xe2\x80\x931989, Kokoomuksen puoluevaltuuston varapuheenjohtajana 1995\xe2\x80\x932000, Pohjoismaiden Neuvoston Konservatiiviryhm\xc3\xa4n puheenjohtajana 2001 ja Kemij\xc3\xa4rven Kuvanveisto- ja Kulttuuris\xc3\xa4\xc3\xa4ti\xc3\xb6n hallituksen puheenjohtajana 2006\xe2\x80\x932007.\n_START_SECTION_\nTy\xc3\xb6ura\n_START_PARAGRAPH_\nVil\xc3\xa9n on toiminut Oulun yliopiston assistenttina 1991\xe2\x80\x931992 ja Suomen Akatemian apurahatutkijana Vrije Universiteitissa Brysseliss\xc3\xa4 Belgiassa 1992\xe2\x80\x931994. Vuosina 1995\xe2\x80\x931999 h\xc3\xa4n toimi Lapin liiton maakuntasihteerin\xc3\xa4.\n_START_SECTION_\nUlkoasiainhallinto\n_START_PARAGRAPH_\nVil\xc3\xa9n ilmoitti 9. joulukuuta 2006 Lapin Kokoomuksen piirihallituksen kokouksessa luopuvansa ehdokkuudesta vuoden 2007 eduskuntavaaleissa. H\xc3\xa4n kertoi tuolloin, ett\xc3\xa4 h\xc3\xa4n ei koe moraalisesti mahdolliseksi olla ehdolla tilanteessa, jossa h\xc3\xa4n mahdollisesti heti vaalien j\xc3\xa4lkeen kes\xc3\xa4n aikana olisi siirtym\xc3\xa4ss\xc3\xa4 kansainv\xc3\xa4lisiin teht\xc3\xa4viin._NEWLINE_Presidentti Tarja Halonen p\xc3\xa4\xc3\xa4tti 2. maaliskuuta nimitt\xc3\xa4\xc3\xa4 Jari Vil\xc3\xa9nin Suomen Budapestin suurl\xc3\xa4hetyst\xc3\xb6n p\xc3\xa4\xc3\xa4llik\xc3\xb6n virkaan 1. elokuuta 2007 alkaen. Vil\xc3\xa9n siirtyi ulkoministeri\xc3\xb6n palvelukseen  1. huhtikuuta 2007 ja ryhtyi valmistautumaan teht\xc3\xa4v\xc3\xa4\xc3\xa4ns\xc3\xa4._NEWLINE_17. helmikuuta 2012 presidentti p\xc3\xa4\xc3\xa4tti nimitt\xc3\xa4\xc3\xa4 Vil\xc3\xa9nin Varsovassa, Puolassa olevan Suomen suurl\xc3\xa4hetyst\xc3\xb6n p\xc3\xa4\xc3\xa4llik\xc3\xb6n teht\xc3\xa4v\xc3\xa4\xc3\xa4n 10. syyskuuta 2012 l\xc3\xa4htien._NEWLINE_11. huhtikuuta 2014 EU:n ulkoministeri Catherine Ashton nimitti Vil\xc3\xa9nin EU:n suurl\xc3\xa4hettil\xc3\xa4\xc3\xa4ksi Euroopan neuvostoon.\n_START_SECTION_\nOpinnot\n_START_PARAGRAPH_\nVil\xc3\xa9n on valmistunut kasvatustieteen maisteriksi Oulun yliopistosta 1990. H\xc3\xa4n on suorittanut jatko-opintoja Irlannissa Trinity Collegessa ja toiminut opettajana St. Andrews Collegessa 1990\xe2\x80\x931991.\n_START_SECTION_\nPro gradu -skandaali\n_START_PARAGRAPH_\nTammikuussa 2002 Oulun yliopiston selvitysryhm\xc3\xa4 totesi Vil\xc3\xa9nin pro gradu -opinn\xc3\xa4ytety\xc3\xb6n olevan laajalti suoraa lainausta aiemmista teoksista ilman asianmukaisia l\xc3\xa4hdeviitteit\xc3\xa4. Ty\xc3\xb6ryhm\xc3\xa4n mukaan vuonna 1989 hyv\xc3\xa4ksytyn gradun tekstiosuuden 45 sivusta noin puolet on plagioitu. Ty\xc3\xb6ryhm\xc3\xa4 katsoi vastuun ty\xc3\xb6st\xc3\xa4 olevan tekij\xc3\xa4ll\xc3\xa4\xc3\xa4n, mutta my\xc3\xb6s Vil\xc3\xa9nin graduohjaaja ja tiedekuntaneuvosto saivat asiasta moitteita. Vil\xc3\xa9n ja h\xc3\xa4nen ensisijainen graduohjaajansa katsoivat, ett\xc3\xa4 gradu oli vallinneeseen k\xc3\xa4yt\xc3\xa4nt\xc3\xb6\xc3\xb6n n\xc3\xa4hden asiallisesti arvioitu jo sit\xc3\xa4 hyv\xc3\xa4ksytt\xc3\xa4ess\xc3\xa4 ja Vil\xc3\xa9n vakuutti toimineensa vilpitt\xc3\xb6m\xc3\xa4sti. Ty\xc3\xb6ryhm\xc3\xa4 totesi, ett\xc3\xa4 tutkielman hyv\xc3\xa4ksymisen purkamiselle ei ole lain edellytt\xc3\xa4mi\xc3\xa4 perusteita. Kohun aloitti kirjoitus keskustalaisessa sanomalehti Suomenmaassa joulukuussa 2001.\n_START_SECTION_\nPerhe\n_START_PARAGRAPH_\nVil\xc3\xa9n meni vuonna 2005 naimisiin kansanedustaja Janina Anderssonin entisen eduskunta-avustajan Janina Kosken kanssa. Vuonna 2009 he ilmoittivat eroavansa. Vil\xc3\xa9n avioitui uudelleen 11. kes\xc3\xa4kuuta 2011 Budapestissa Eva S\xc3\xb6regin kanssa, joka otti sukunimekseen yhdistelm\xc3\xa4nimen S\xc3\xb6regi-Vil\xc3\xa9n. He saivat poikavauvan 10. joulukuuta 2017. S\xc3\xb6regi-Vil\xc3\xa9n ty\xc3\xb6skentelee Unkarin parlamentissa entisen puhemies Katalin Szilin kabinettip\xc3\xa4\xc3\xa4llikk\xc3\xb6n\xc3\xa4.'